recursal/SuperWikiNEXT-32B huggingface dataset:
פירוש נוסף ערך זה עוסק בכדורגלן ישראלי. אם התכוונתם לישיבה גדולה ספרדית בירושלים, ראו ישיבת אור ברוך.

**אור ברוך** (נולד ב-29 בנובמבר 1991) הוא כדורגלן ישראלי המשחק בעמדת החלוץ בקבוצת קאל מליגת ה-USASA האמריקאית.

קריירה
------

ברוך נולד בחיפה ובגיל צעיר עבר עם משפחתו לארצות הברית, שם למד והתחנך בבית ספר תיכון בלוס אנג'לס, קליפורניה.

הוא שיחק במחלקת הנוער של צ'יבאס ארצות הברית, ולאחר שהתאמן בקלאב ברוז' הבלגית חתם בסופו של דבר בטיגרס המקסיקנית, וזכה עם קבוצת הנוער באליפות האפרטורה.

ב-10 במרץ 2011 הושאל ברוך לשיקגו פייר מליגת ה-MLS, עם אופציה לרכוש את כרטיס השחקן שלו. ב-19 במרץ 2011 הוא ערך את הופעת הבכורה שלו בתיקו 1–1 נגד דאלאס. ב-24 במאי הוא הבקיע את שער הבכורה שלו בתיקו 2–2 נגד טורונטו. ב-2 בדצמבר 2011 רכשה שיקגו את כרטיס השחקן שלו.

ב-13 בספטמבר 2012 הושאל ברוך לקבוצת בני יהודה תל אביב מליגת העל הישראלית. ב-22 בספטמבר ערך את הופעת הבכורה שלו בליגה הישראלית, כשפתח בהרכב בניצחון 3–1 על הפועל חיפה. שבוע לאחר מכן הבקיע את שער הבכורה שלו, במשחק מול הפועל רמת השרון שהסתיים בתיקו 2–2, ואת עונת 2012/2013 הוא סיים עם שער אחד ב-18 הופעות בליגת העל. בתחילת עונת 2013/2014 כבש שני שערים ב-12 הופעות, וב-14 בפברואר 2014 חזר לשיקגו לאחר עונה וחצי בישראל.

ב-11 ביוני 2014 עזב ברוך את שיקגו לאחר שלא זכה לדקות משחק, ולקראת עונת 2014/2015 חזר לישראל וחתם במכבי נתניה. את שער הבכורה שלו בקבוצה כבש בתיקו 1–1 מול הפועל פתח תקווה במחזור ה-20 של ליגת העל, ובסך הכל כבש בעונה זו שני שערים ב-25 הופעות.

ב-1 בספטמבר 2015 חתם ברוך לעונה אחת בקבוצת ביל-ביין מהליגה השנייה בשווייץ. ברוך כבש שער אחד ב-10 הופעות במדי הקבוצה, ובאפריל 2016 שוחרר מהמועדון. באוגוסט 2016 הצטרף לקבוצת אורנג' קאונטי בלוז מליגת ה-USL בארצות הברית. ב-29 בספטמבר 2016 חזר לישראל וחתם בהפועל פתח תקווה מהליגה הלאומית, במדיה כבש שמונה שערים ב-13 הופעות עד תום עונת 2016/2017.

בסוף חלון ההעברות של ינואר 2018 חתם בהפועל רמת גן, במדיה כבש שבעה שערים בליגה הלאומית עד תום עונת 2017/2018, ובסופה שוחרר מהמועדון.

ברוך שיחק במדי הנבחרת הצעירה של ישראל כשהשתתפה באליפות אירופה לנבחרות צעירות שנערכה בישראל ביוני 2013, ובסך הכל לזכותו 12 הופעות במדי הנבחרת הצעירה, בהן כבש חמישה שערים.

קישורים חיצוניים
----------------

ויקישיתוף מדיה וקבצים בנושא **אור ברוך** בוויקישיתוף

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* אורן קורנפלד‏, הישראלי הסודי ב-MLS: סיפורו של אור ברוך, שחקנה הישראלי של שיקגו, באתר וואלה!‏, 31 במרץ 2011
**ג'ושוע ג'יימס גריפית'ס** (באנגלית: **Joshua James Griffiths**; נולד ב-5 בספטמבר 2001 בהרפורד שבאנגליה) הוא כדורגלן אנגלי המשחק בעמדת השוער בקבוצת ווסט ברומיץ' אלביון.

קריירת מועדונים
---------------

גריפית'ס גדל במחלקת הנוער של וסט ברומיץ' אלביון.

ב-13 באוגוסט 2020 הושאל גריפית'ס למשך עונה אחת לצ'לטנהאם טאון מהפוטבול ליג השנייה. הוא ערך 44 הופעות ליגה במדי המועדון.

ב-24 ביולי 2021 הושאל גריפית'ס למשך עונה אחת ללינקולן סיטי מהפוטבול ליג הראשונה. הוא ערך 33 הופעות ליגה במדי המועדון.

ב-14 ביולי 2022 הושאל גריפית'ס למשך עונה אחת לפורטסמות' מהפוטבול ליג הראשונה.

ב15 בפברואר 2023 ערך את הופעת הבכורה בווסט ברום, בתיקו הביתי 1-1 נגד בלקבורן רוברס.

קריירה בינלאומית
----------------

גריפית'ס היה חלק מסגל נבחרת אנגליה עד גיל 21 בטורניר אליפות אירופה עד גיל 21 לשנת 2021.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר ESPN

הערות שוליים
------------

1. ↑  Josh Griffiths: Cheltenham Town sign West Brom goalkeeper on loan באתר BBC, ‏ 13 באוגוסט 2020 (באנגלית)
2. ↑  Imps sign England U21 keeper Griffiths באתר הרשמי של לינקולן סיטי, 24 ביולי 2021 (באנגלית)
3. ↑  Griffiths Arrives On Loan באתר הרשמי של פורטסמות', 14 ביולי 2022 (באנגלית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"ג'וש גריפית'ס"**.
שף
**שֶף** (באנגלית: **Chef**) הוא דמות-עבר חוזרת בסדרת הטלוויזיה "סאות' פארק". שף היה הטבח בקפיטריה של בית הספר היסודי של סאות' פארק, ודובב בידי אייזק הייז. הופעתו הראשונה בסדרה הייתה בפרק הראשון והאחרונה בפרק ה-140 שפתח את העונה העשירית, "שובו של שף".

סקירה כללית
-----------

כינויו של שף בא לו מהיותו טבח. הוא נולד בשם ג'רום מק'לרוי לתומאס ונלי שחיים באדינבורו שבסקוטלנד. שף הוא נוצרי אך היה מוסלמי למשך זמן קצר לאחר שהמיר את דתו במהלך הפרק "שף משתגע". הוא אוהב לבשל והגיע לעיר סאות' פארק על מנת לפתוח בה מסעדה, אך הפך לטבח הקפיטריה של בית הספר בו לומדים גיבורי הסדרה קייל, סטן, אריק וקני. הוא האדם האמריקאי אפריקאי היחיד בעיר מלבד הילד טוקן בלאק והוריו, ובדרך כלל הוא מתושבי העיר היחידים המסוגלים להפגין שכל ישר והמבוגר היחיד שהילדים סומכים עליו בבקשת עצה.

תשוקה נוספת של שף מלבד בישול הייתה מוזיקה. הוא עוצב בהשראת דמותם של זמרי מוזיקת נשמה אפרו-אמריקאים משנות השבעים כאייזק הייז ובארי וייט, ויוצרי הסדרה טענו כי הייז היה הבחירה הראשונה שלהם לגילום הדמות. הוא בחר לעיתים קרובות (במיוחד בעונות הראשונות של הסדרה) להשיא את עצותיו לילדים בשיר, שבדרך כלשהי הפך לשיר זימה. אחד מהשירים שהייז שר בסדרה כשף, "(Chocolate Salty Balls (P.S. I Love You", פורסם כסינגל והגיע למקום הראשון במצעדי הסינגלים בבריטניה ובאירלנד. השיר מכיל רמיזות מיניות בנוגע לאשכיו של שף במסווה של שיר הלל אותו כתב לממתקי השוקולד פרי ידו, "ביצי השוקולד המלוחות של שף".

סוף דרכו בסדרה
--------------

במרץ 2006 עזב הייז את הסדרה בטענה שהיא חצתה את הקו מסאטירה לאי-סובלנות במסגרת טיפולה בדתות שונות. יוצרי הסדרה טענו בתגובה כי עד ליציאתו של פרק העוסק בסיינטולוגיה, אליה משתייך הייז, הוא לא התבטא באופן דומה והאשימו אותו בסטנדרטים כפולים. מאוחר יותר התברר כי את ההודעה על ההתפטרות פרסם מקור שזהותו אינה ברורה שלא היה מורשה לייצג את הייז, שחווה שבץ מוחי בינואר 2006 וככל הנראה היה חולה מכדי לקבל החלטות לבדו (באותו החודש הוא גם התבטא בהבנה לגבי הפרק). באוגוסט 2008 הלך הייז לעולמו כתוצאה ממחלתו.

יוצרי הסדרה החליטו ליצור פרק אחרון בהשתתפותו של שף, בשם "שובו של שף" (שודר 9 ימים לאחר עזיבתו של הייז) על ידי שימוש בקטעים מדיאלוגים שלו מתוך פרקים קודמים. הפרק היווה פרודיה על פרשת עזיבתו של הייז וכלל סצנת מוות אכזרית של שף לאחר שהסתבך עם מועדון חברים מפוקפק, אך גם הספד בו נטען כי את האשמה בעזיבתו של שף יש לתלות ב"מועדון הקטן והמטורלל שעירבל את מוחו" ולא בשף עצמו. אם כי, שף עצמו לא באמת מת, אלא בעצם מועדון החברים המפוקפק הפך אותו (דרך תהליך סייברזציה, כמובן) למעין גרסה פדופילית של דארת' ויידר, בשם "דארת' שף". 

| **סאות' פארק** |
| --- |
| יוצרים | טריי פארקר • מאט סטון |  |
| דמויות | סטן מארש • קייל ברופלובסקי • אריק קרטמן • קני מקורמיק • באטרס סטוץ' • שף • טרנס ופיליפ |
| מדבבים ראשיים | אייזק הייז • מרי קיי ברגמן • ורנון צ'אטמן • ג'ניפר האוול • מונה מרשל • טריי פארקר • מאט סטון • אלייזה שניידר • אפריל סטיוארט |
| מדיות נוספות בזיכיון | סאות' פארק: גדול יותר, ארוך יותר ולא מצונזר • ממלכת הדמיון • Chef Aid: The South Park Album • Chocolate Salty Balls • מהדורות ה-DVD |
| קומדי סנטרל |

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: b99d5182-ff4f-4e5a-9f56-7d01a3e72b05

 |
**ג'ורדן פטריק סמית'** (באנגלית: **Jordan Patrick Smith**; נולד ב-18 ביוני 1989) הוא שחקן סקוטי-אוסטרלי. ידוע בגילום דמותו של אנדרה רובינסון מ"שכנים שכנים", בתור "מלרוני" מ-"Banished" ובתור "אובה" מ"ויקינגים".

ביוגרפיה
--------

סמית' נולד בעיר פיפה שבסקוטלנד והתחנך בתיכון הקתולי של דנפרמלין, שם שיחק בנבחרת הכדורגל של האקדמיה לנוער של דנפרמלין. בגיל 13 הוריו עברו לבריזבן, קווינסלנד ב-2003, לאחר שביקרו באוסטרליה לפני שנתיים. סמית' התחנך במכללה הקתולית כרמל.

הוא סיים את לימודיו ב-2006 והחל לקחת תפקידים קטנים כמו בסדרה "Mortified" וב-"H2O" ובאופרות הסבון "קרוב רחוק". הוא הופיע גם במספר פרסומות ועבד כפועל.

ב-2009 עד 2013 הופיע בסדרה "שכנים שכנים" בתור "אנדרה רובינסון", תפקיד אותו כמעט הפסיד מאחר שהיה בבית חולים לאחר תאונת עבודה. המבטא הסקוטי של סמית' הוביל לכך ששינו את אופי דמותו, שבמקור הגיעה מברזיל. בזמן זה התגורר סמית' עם שותפו לסדרה, השחקן כריס מיליגן.

ב-2014 שיחק בסרט המלחמה של אנג'לינה ג'ולי, "לא נשבר" את "קליף", אסיר אוסטרלי שנלקח למחנה שבויים יפני.

ב-2016 משחק את "אובה", בנו של רגנאר לודברוק בסדרה "ויקינגים", תפקיד אותו גילם עד סיום הסדרה.

החל מ-2020 משחק בסדרה "ארץ לאבקראפט" את "ויליאם".

פילמוגרפיה
----------

### קולנוע

* חורבות – 2008
* Kerion‏ – 2014
* לא נשבר – 2014

### טלוויזיה

* Mortified‏ – 2006
* H2O‏ – 2007–2010
* קרוב רחוק – 2008
* שכנים שכנים – 2009–2013
* Banished‏ – 2015
* ויקינגים – 2016–2020
* ארץ לאבקראפט – 2020–הווה

קישורים חיצוניים
----------------

ויקישיתוף מדיה וקבצים בנושא **ג'ורדן פטריק סמית'** בוויקישיתוף

* ג'ורדן פטריק סמית', במסד הנתונים הקולנועיים IMDb (באנגלית)
**גדוד המשמר של משרד ההגנה הפדרלי** (בגרמנית: **Wachbataillon beim Bundesministerium der Verteidigung** או בקיצור **WachBtl BMVg**) הידוע יותר בכינוי **ואכטבטליון** - גדוד המשמר, הוא גדוד מיוחד בבונדסוור אשר תפקידו לשמש כמשמר כבוד עבור מנהיגי המדינה והצבא.

מבנה
----

הוואכטבטליון הוקם ב-15 בפברואר 1957. הוא כולל 1,000 חיילים המחולקים לשבע פלוגות. הוא כפוף לפיקוד המשימות הטריטוריאליות של הבונדסוור.

הוואכטבטליון משמש כמשמר כבוד עבור נשיא גרמניה, קנצלר גרמניה, שר ההגנה הפדרלי ומפכ"ל הבונדסוור. פרט לכך משמש הוואכטבטליון כמשמר טקסי במשרד ההגנה. כמו כן הוואכטבטליון מבצע את "הקעקוע הגדול" באירועים מיוחדים, ונוכח לעיתים גם בטקסי שבועת חיילי הבונדסוור. אף על פי שתפקידם העיקרי של חיילי הוואכטבטליון הוא טקסי בעיקרו, הם אמורים גם להגן על חברי ממשלת גרמניה במצבים של משבר אמיתי, ולפיכך עוברים אימוני חי"ר סדירים.

גיוס
----

חיילי הוואכטבטליון מגויסים מכל שלוש הזרועות של הבונדסוור (הצבא, דויטשה מרינה ולופטוואפה). הם לובשים מדים של כוחות היבשה, אולם מחזיקים ברשותם גם מדים של הצי וחיל האוויר. הם נבדלים משאר החיילים באמצעות תג כומתה שעליו האות W.

מכיוון שהוואכטבטליון הוא בעיקרו משמר כבוד טקסי, חייליו מחויבים להופעה חיצונית מכובדת ומרשימה. בין 1957–2009, לוואכטבטליון יכלו להתגייס רק גברים בגובה שנע בין 1.79 ל-1.93, עם בריאות טובה ומשקל גוף תקין. החל מ-2009 גם נשים יכולות להתגייס לוואכטבטליון, אולם החיילת הראשונה התגייסה רק ב-2011. באותה שנה הוקלו דרישות הגובה, ומאז יכולים להתקבל לוחמים או לוחמות שגובהם נע בין 1.75 ל-2.00. ב-2012 קיבלה לראשונה קצינה את הפיקוד על אחת ממחלקות הגדוד.

גם כיום מחויבים חיילי הוואכטבטליון לשמור על משקל תקין, ונאסר עליהם להרכיב משקפיים ולגדל זקן או שפם. חיילי הוואכטבליון נוהגים להתייחס לשלושת האיסורים הללו בהומור בתור "שלושת הב' אסורים" (verbotene drei Bs – keine Brille, kein Bart, kein Bauch).

גלריה
-----

* אנשי הוואכטבטליון מבצעים את "הקעקוע הגדול" מול משרד ההגנה ב-2002אנשי הוואכטבטליון מבצעים את "הקעקוע הגדול" מול משרד ההגנה ב-2002
* הוואכטבטליון במשמר כבוד עבור אנגלה מרקל ואנטוניס סמאראסהוואכטבטליון במשמר כבוד עבור אנגלה מרקל ואנטוניס סמאראס
* אנשי הוואכטבטליון בהלווייתו של הלמוט שמידטאנשי הוואכטבטליון בהלווייתו של הלמוט שמידט
* הוואכטבטליון מלווים את הזוג ברק ומישל אובמה בדרכם לאייר פורס 1הוואכטבטליון מלווים את הזוג ברק ומישל אובמה בדרכם לאייר פורס 1

קישורים חיצוניים
----------------

ויקישיתוף מדיה וקבצים בנושא **ואכטבטליון** בוויקישיתוף
* 

* אתר האינטרנט הרשמי של ואכטבטליון

* אתר האינטרנט הרשמי של ואכטבטליון

|  |  |
| --- | --- |
| בקרת זהויות עריכת הנתון בוויקינתונים | 
* GND: 7632392-4
* LCCN: n2008031361
* VIAF: 156165356
* WorldCat: lccn-n2008031361

 |
מפת אימוץ התקן ברחבי העולם
**OpenDocument** הוא פורמט קובץ פתוח המשמש לשמירת קבציי מסמכים משרדיים כגון קובצי טקסט, גיליונות אלקטרוניים, מצגות, איורים, תמונות ותרשימים.

הקובץ פותח במקור על ידי חברת סאן מיקרוסיסטמס, והוא מפותח בחסות איגוד התקנים OASIS. הוא מוגדר כתקן 26300 ISO של ארגון התקינה הבינלאומי.

שימוש בפורמט OpenDocument מונע תלות בתוכנת יישומים משרדיים יחידה (כגון מיקרוסופט וורד) ומאפשר להמשיך ולטעון את הקבצים אשר שמורים בפורמט זה בתוכנות יישומים חלופיות רבות במידת הצורך (לדוגמה, במצבים בהם פג הרישיון לשימוש בתוכנת מעבד התמלילים הקניינית).

סיומות הקבצים הנפוצות ביותר עבור מסמכי OpenDocument הן: 

* odt עבור מסמכי טקסט (כמו עיבוד תמלילים)
* ods עבור גיליונות אלקטרוניים
* odp עבור מצגות
* odb עבור מסדי נתונים
* odg עבור גרפיקה
* odf עבור נוסחאות

היסטוריה
--------

בשנת 1999 קנתה חברת סאן מיקרוסיסטמס את חברת סטאר דיויז'ן, יצרנית חבילת התוכנות המשרדיות StarOffice. בהמשך שחררה חברת סאן את התוכנה ככתוכנה חופשית בשם OpenOffice.org. גרסה 1.0 של OpenOffice כללה שכתוב משמעותי של ממשק המשתמש וכללה גם תסדיר מסמכים חדש: המסמך היה ארכיון ZIP (פורמט) של מספר קובצי XML. בניגוד לתסדירים קודמים שהוגדרו בפועל לפי מימושם על ידי התוכנה שקוראת וכותבת אותם, ההגדרה של מסמכי OpenOffice.org הייתה אמורה להיות פתוחה וציבורית. במקביל לעבודה על גרסה 2.0 של OpenOffice.org החלה סאן לעבוד מול גוף התקינה OASIS על תקן למסמכים שמבוסס על תסדיר המסמכים הזה. בשנת 2005 יצאה גרסה 1.0 של התקן והחלה עבודה מול ISO (מכון התקנים הבינלאומי) להפוך אותו לתקן של ISO. בשנת 2005 הפך התקן החדש גם לתסדיר המסמכים של OpenOffice.org 2.0.

בעקבות כך החליטו מפתחי KOffice שזה יהיה גם תסדיר המסמכים הרגיל שלהם (החל מגרסה 1.5, שיצאה באפריל 2006.

תוכנות
------

ניתן לטעון את הקבצים השמורים בפורמט OpenDocument הן בתוכנה חופשיות והן בתוכנות קנייניות. תוכנות בולטות התומכות בפורמט זה כוללות בין היתר את:

* מבוססות על OpenOffice.org:
	+ IBM Lotus Symphony
	+ NeoOffice
	+ OpenOffice.org
	+ StarOffice
	+ ליברה אופיס
* מבוססות על KOffice:
	+ KOffice
	+ קליגרה

כמו כן יש תמיכה חלקית בתוכנות הבאות:

* Adobe Buzzword
* אביוורד
* Google Docs
* מיקרוסופט אופיס בגרסאות חדשות
* סקריבוס
* SoftMaker Office
* Corel WordPerfect Office X4
* Zoho Office Suite

קישורים חיצוניים
----------------

ויקישיתוף מדיה וקבצים בנושא **OpenDocument** בוויקישיתוף
* אתר האינטרנט הרשמי של OpenDocument

הערות שוליים
------------

1. ↑  Koffice ו־ODF – סקירה באתר LWN.net

|  |  |
| --- | --- |
| בקרת זהויות עריכת הנתון בוויקינתונים | 
* GND: 7691035-0

 |
**ג'ורדן קרוקס** (באנגלית: **Jordan Crooks**; נולד ב-2 במאי 2002) הוא שחיין מאיי קיימן, אלוף העולם בבריכת 25 מטר (מלבורן 2022) במשחה ל-50 מטר חופשי. במשחה זה קבע את התוצאה הרביעית בטיבה בכל הזמנים (20.31 שניות).

ביוגרפיה
--------

קרוקס נולד וגדל בג'ורג' טאון שבאיי קיימן. אחותו הצעירה, ג'יליאן קרוקס (אנ'), אף היא שחיינית מצטיינת שהשתתפה באולימפיאדת טוקיו (2020) וזכתה בכבוד לשאת את דגל מדינתה בטקס הפתיחה במשחקים אולימפיים אלה. הוא לומד באוניברסיטת טנסי.

### 2019

באליפות העולם שנערכה בקוואנגג'ו, קוריאה הדרומית ביולי 2019 הוא סיים במקום 24 במשחה שליחים משולב 4x100 מטר חופשי בתוצאה של 3:44.54 דקות, במקום 59 במשחה ל-200 מטר חופשי בתוצאה של 1:56.33 דקות ובמקום 78 במשחה ל-100 מטר חופשי בתוצאה של 52.36 שניות.

### 2022

באליפות העולם שנערכה בבודפשט, הונגריה ביוני 2022 סיים במקום 19 במשחה ל-50 מטר חופשי בשיא לאומי חדש של 22.20 שניות ובמקום 21 במשחה ל-100 מטר חופשי בשיא לאומי חדש נוסף של 48.79 שניות.

#### אלוף עולם בבריכת 25 מטר

באליפות העולם בבריכת 25 מטר שנערכה במלבורן ב-17 בדצמבר זכה במדליית זהב במשחה ל-50 מטר חופשי בתוצאה של 20.46 שניות, לפני בן פראוד מהממלכה המאוחדת (20.49 שניות) ודילן קרטר מטרינידד וטובגו (20.72 שניות). בשלב המוקדמות קבע תוצאה של 20.36 שניות ועלה ראשון לשלב חצי הגמר שבו קבע שיא אישי חדש של 20.31 שניות ועלה ראשון למשחה הגמר בתוצאה הרביעית בטיבה בכל הזמנים. נוסף לכך סיים במקום שישי במשחה ל-100 מטר חופשי בתוצאה של 45.77 שניות. בשלב המוקדמות קבע תוצאה של 45.61 שניות ועלה ראשון לשלב חצי הגמר שבו קבע תוצאה של 45.55 שניות שבו עלה ראשון לשלב הגמר בתוצאה השלישית בטיבה באליפות כולה והתוצאה ה-11 בטיבה בכל הזמנים.

### 2023

בתחרות שנערכה בטקסס, ב-15 בפברואר 2023 היה לשחיין השני בהיסטוריה ששחה 50 יארד חופשי מתחת ל-18 שניות כשקבע תוצאה של 17.93 שניות.

שיאים אישיים
------------

### בריכה אולימפית

* 50 מטר חופשי: 22.20 שניות (2022)
* 100 מטר חופשי: 48.79 שניות (2022)

### בריכת 25 מטר

* 50 מטר חופשי: 20.31 שניות (2022)
* 100 מטר חופשי: 45.55 שניות (2022)

### בריכת 25 יארד

* 50 יארד חופשי: 17.93 שניות (2023)
* 100 יארד חופשי: 41.16 שניות
* 100 יארד פרפר: 44.79 שניות
* 100 יארד גב: 45.55 שניות

ראו גם
------

| עיינו גם בפורטל: |
| --- |
|  | **פורטל שחייה** |

קישורים חיצוניים
----------------

* ג'ורדן קרוקס, באתר olympedia.org
* ג'ורדן קרוקס, באתר Swimrankings
* ג'ורדן קרוקס באוניברסיטת טנסי, באתר *University of Tennessee Athletics* (באנגלית)
ואיה דה לוס אינחניוס
**ואיה דה לוס אינחניוס** (ספרדית: **Valle de los Ingenios**, מילולית: עמק טחנות הסוכר) הוא סדרה של שלושה עמקים במרכז קובה, כ-12 ק"מ מטרינידד, שהיוו בעבר את מרכז תעשיית הסוכר של קובה.

גאוגרפיה
--------

שטחם הכולל של שלושת העמקים, סן לואיס (San Luis), סנטה רוסה (Santa Rosa) ומֶיֶיר (Meyer), כ-270 קמ"ר. בעמקים זורמים מספר נהרות, החשובים שבהם אָגָבָּאמָה, קָרָאקוּסֶיי, דֶה אָיי וטָיָיאבָּה.

היסטוריה
--------

הספרדים הם שהביאו את קני הסוכר לקובה ב-1512. האדמה ותנאי מזג האוויר באי היו אידיאליים לגידולם, והתשתית התעבורתית הטובה הקלה על ייצואו. בשיאה, מסוף המאה ה-18 ועד סוף המאה ה-19, הייתה קובה יצואנית הסוכר הגדולה בעולם, ותעשיית הסוכר הייתה התעשייה החשובה ביותר בה. במהלך המאה ה-19 פעלו בעמק 56 טחנות סוכר, שהעסיקו למעלה מ-11,000 עבדים, שהובאו על ידי בעלי המטעים מג'מייקה.

בסוף שנות ה-80 של המאה ה-19 נבנתה מסילת ברזל שקישרה את העמק עם טרינידד ועם הנמל בקאסילדה, מה שהקל עוד יותר על שינוע הסוכר. תקופה זו כבר הייתה שירת הברבור של תעשיית הסוכר בעמק. במהלך מלחמת העצמאות הקובנית נהרסו רבות מהטחנות, והתעשייה נדדה מערבה, למטאנסאס. בעמק עדיין מגדלים סוכר, אך בהיקף מצומצם. 

בשנת 1988 הכריז אונסק"ו על העמק ועל העיר הסמוכה טרינידד כעל אתר מורשת עולמית.

תיירות
------

המגדל במנאקה איסנאגה
אף שמרבית המבנים בעמק נהרסו במהלך השנים, כמה מהם משמשים כיום כאתרי תיירות. האתר הפופולרי ביותר הוא אחוזת מנאקה איסנאגה (Manaca Iznaga), שנבנתה ב-1750, ונרכשה בשנת 1795 בידי פדרו איסנאגה. באחוזה מגדל בגובה 44 מ', שנחנך ב-1835. בעל המטעים הקים אותו כדי להשקיף ולפקח על עבודת העבדים, והוא נועד גם להעיד על עוצמתו. בעבר היה במגדל פעמון שצלצולו סימן את תום יום העבודה. כיום משמש המגדל את המבקרים הבאים להשקיף על העמק. הפעמון מוצב בתחתיתו.

ראו גם
------

* טרינידד

קישורים חיצוניים
----------------

ויקישיתוף מדיה וקבצים בנושא **ואיה דה לוס אינחניוס** בוויקישיתוף
* טרינידד ועמק לוס אינחניוס באתר ארגון ערי המורשת העולמית (בספרדית)

| Flag of CubaFlag of Cuba סמל אונסק"וסמל אונסק"ו אתרי מורשת עולמית בקובה |
| --- |
| 

|  |
| --- |
| הוואנה הישנה וביצוריה • טרינידד וואיה דה לוס אינחניוס • מבצר סן פדרו דה לה רוקה • המרכז ההיסטורי האורבאני של סיינפואגוס • הנוף הארכאולוגי של מפעל הקפה בדרום-מזרח קובה • עמק ויניאלס • הפארק הלאומי אלחנדרו דה הומבולדט • הפארק הלאומי דסאמבארקו דל גראנמה • המרכז ההיסטורי של קמגואיי |

 |

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 315166105
* WorldCat (עם VIAF): 315166105

 |
לוויין מטאור 2
**מטאור** (ברוסית:**Метеор**) היא סדרת לווייני מזג אוויר שפותחה בברית המועצות. השיגורים החלו בשנות ה-60 של המאה ה-20 ונמשכו ברוסיה במהלך המאה ה-21. כל הלוויינים פותחו ב"מכון לחקר מכונות חשמל במוסקבה".

מטאור 1
-------

תכנון הלוויין החל בשנת 1961 והסתיים בשנת 1964. הלוויין היה במשקל 4,730 ק"ג ואורך חיים המתוכנן היה כחודש. בלוויין הותקנה מצלמה ומכשירי מדידה. הלוויינים הראשונים שהיו מיועדים לבדיקת טכנולוגיה שוגרו בשנים 1964–1969 כחלק של סדרת לווייני "קוסמוס". בשנת 1969 החלו שיגורים של לוויין מבצעי והם נמשכו עד לשנת 1981. בסך הכול שוגרו 31 לוויינים מדגם "מטאור 1".

מטאור 2
-------

פיתוח הדור השני החל בשנות ה-70. בשנת 1975 שוגר לוויין ראשון של הדור השני ושיגורים נמשכו עד לשנת 1991. הסדרה כללה 21 לוויינים.

הלוויין היה במשקל עד 2000 ק"ג ואורך חיים המתוכנן מעל שנה. הלוויין פעל בגובה 900 ק"מ עם זמן הקפה 102 דקות. מערכת פעילה כלל זוג לוויינים מבצעיים ו-1–2 לווייני תמיכה. היא איפשרה לאסוף נתונים מכ-80% משטח כדור הארץ.

מטאור 3
-------

פיתוח הדור השלישי החל בשנות ה-80. בשנת 1984 שוגר לוויין ראשון של הדור השלישי ושיגורים נמשכו עד לשנת 1994. הסדרה כללה 7 לוויינים.

הלוויין היה במשקל כ-2150 ק"ג ואורך חיים המתוכנן היה שנתיים. הלוויין פעל בגובה 1200 ק"מ.

מטאור פרירודה
-------------

כחלק של מאמץ לפיתוח טכנולוגיות מתקדמות בשנים 1977–1983 שוגרו 7 לווייני ניסוי בשם "מטאור פרירודה". טכנולוגיות שפותחו בשלב זה היו בסיס ללווייני "מטאור M".

מטאור 3M
--------

היה לוויין בודד לחקר שכבת האוזון. הוא שוגר בשנת 2001.

הלוויין היה במשקל כ-2476 ק"ג. הלוויין פעל בגובה 1020 ק"מ עם זמן הקפה 105 דקות. זמן קצר לאחר השיגור החלו בעיות בהעברת הנתונים לקרקע.

מטאור M
-------

פיתוח הדור הרביעי הסתיים בשנת 2009 כאשר בוצע שיגור ראשון.

הלוויין היה במשקל עד 2700 ק"ג ואורך חייו המתוכנן הוא 5 שנים. הלוויינים פועלים בגובה 832 ק"מ עם זמן הקפה 101 דקות. הוא מצויד בפאנל סולארי בשטח של 33 מ"ר והספק של עד 4500 ו"ט.

שיגור לוויינים נוספים של הסדרה מתוכנן להתבצע בשנת 2023.

רשימת שיגורים לווייני מטאור M
-----------------------------

|  |  |  |
| --- | --- | --- |
| תאריך שיגור | לוויין | תיאור פעילות |
| 12 בספטמבר 2009 | מטאור M | נובמבר 2014 |
| 8 ביולי 2014 | מטאור M-2 | 5 במאי 2021 |
| 5 ביולי 2017 | מטאור M-2-1 | השיגור נכשל |
| 5 ביולי 2019 | מטאור M-2-2 | בדצמבר 2019 התנגש עם מטאוריט ויצאה ממסלול. ב-13 במאי 2020 פעילות חודשה |
| 2023 | מטאור M-2-3 |  |
| 2023 | מטאור M-2-4 |  |

קישורים חיצוניים
----------------

ויקישיתוף מדיה וקבצים בנושא **מטאור** בוויקישיתוף
* לוויין מטאור 1
* לוויין מטאור 2
* לוויין מטאור 3
* לוויין מטאור M
* לוויין מטאור-פרירודה
* תיאור השיגורים
**אנדרה האן** (בגרמנית: **André Hahn**; נולד ב-13 באוגוסט 1990) הוא כדורגלן גרמני המשחק כקשרה של קבוצת  אאוגסבורג מהבונדסליגה.

קריירת מועדונים
---------------

האן החל לשחק כדורגל במועדון הנוער של עיר הולדתו אוטרנדורף. משם עבר לשחק בכמה קבוצות נוער שונות, עד שאת הקריירה המקצוענית שלו ככדורגלן בוגר החל בקבוצת המילואים של המבורג, אליה הצטרף ב-2008. לאחר ששיחק בה שנתיים, הוא עבר לשחק אוברנוילנד, שממוקמת בפרבר של העיר ברמן. במועדונו החדש עורר רושם טוב במהרה, לאחר שכבש 8 שערין ב-15 משחקי ליגה, בחציון הראשון של עונת 2010–2011. אחרי הפתיחה המוצלחת שלו במועדונו החדש, האן זכה למעבר לקבוצת קובלנץ מהליגה הגרמנית השלישית. הוא ערך את הופעת הבכורה שלו בקובלנץ, לאחר שהחליף את תומאס קלאסן, בניצחון 2–3 מול רוט-וייס אהלן. הוא ערך באותה העונה 15 הופעות נוספות עבור קובלנץ, וסיים יחד עם מועדונו במקום ה-11. למרות המקום בו סיימה קובלנץ, היא פרשה מהליגה בשל קשיים כלכליים, דבר שהוביל לעזיבתו של האן. הקבוצה שקפצה על החתמתו הייתה קיקרז אופנבך, גם היא מהליגה השלישית.

אחרי 18 חודשים מוצלחים באופנבך, אנדרה חתם באאוגסבורג מהבונדסליגה, בינואר 2013. בתוך זמן קצר, האן ביסס את מעמדו כשחקן הרכב במועדונו החדש, ושיחק בהרכב הפותח של המועדון ב-12 משחקי ליגה, במחצית השנייה של עונת 2012–2013, ועזר רבות להישרדותה של אוגסבורג בליגה הבכירה בגרמניה. לאחר עונה מוצלחת נוספת ברמתו האישית באוגסבורג, האן חתם בבורוסיה מנשנגלדבך. באוקטובר 2015 נפצע האן והושבת לתקופה ארוכה, לאחר שספג במשחק ליגה עבירה קשה משחקן שאלקה 04 יוהאנס גייס, שהושעה לחמישה משחקים.

ביוני 2017 חתם האן בהמבורג. האן שיחק בקבוצה עונה אחת, בה הבקיע שלושה שערים, אך לא הצליח למנוע את נשירתה אל הבונדסליגה השנייה בפעם הראשונה בתולדות המועדון.

לאחר ירידתה של המבורג, חתם האן באאוגסבורג, מועדון בו שיחק בעבר בהצלחה רבה.

קריירה בינלאומית
----------------

האן מעולם לא שיחק בסגל נבחרות גרמניה הצעירות, אך לאחר שעבר לשחק במועדון מהליגה הבכירה הגרמניה, וצד את עיניהם של מאמני הנבחרת, הוא זומן לראשונה לסגל נבחרת גרמניה לקראת משחק ידידות מול צ'ילה ב-5 במרץ 2014. האן נמנה בסגל 30 השחקנים המורחב-המוקדם שהציג מאמן הנבחרת הגרמנית יואכים לב, לקראת השתתפותה של גרמניה במונדיאל 2014 בברזיל. לבסוף, האן לא זומן לסגל הרשמי של הנבחרת לטורניר.

קישורים חיצוניים
----------------

ויקישיתוף מדיה וקבצים בנושא **אנדרה האן** בוויקישיתוף

* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
**קרול פילץ** (בפולנית: **Karol Piltz**;‏ 7 בפברואר 1898 – ספטמבר 1939) היה שחמטאי פולני.

השתתף במלחמה הפולנית-סובייטית בשנת 1920 ועם שחרורו מהצבא בשנת 1921 התחיל את לימודיו במכון הפוליטכני בוורשה.

פילץ ייצג את פולין באולימפיאדת השחמט 1924, אולימפיאדת השח הבלתי רשמית בפריז בשנת 1924, שם חלק מקום 21-31 בתחרות הניחומים עם 6 נקודות (ניצח: קארל הרומאדקה), .

פילץ חלק מקום 3-7 באליפות השחמט הראשונה של פולין שהתקיימה בורשה בשנת 1926 (ניצח: דויד פז'פיורקה)  וחלק מקום 17-18 בתחרות יורטה בשנת 1937 (אליפות פולין הרביעית, ניצח: סבלי גריגורייביץ' טרטקובר) 

פילץ, ביחד עם חברי קבוצת השחמט של ורשה זכה במדליית זהב בתחרות הראשונה לקבוצות שהתקיימה בפולין בשנת 1929. יתר חבריו לקבוצה היו משה בלאס, רפאל פיינמסר, פאולינו פרידמן, סטניסלב קון, ליאון קרמר, הנריק פוגוריאלי.

פילץ מת במהלך המצור על ורשה בחודש ספטמבר 1939.

קישורים חיצוניים
----------------

* קרול פילץ, באתר צ'סגיימס (באנגלית)

הערות שוליים
------------

1. ↑  בתחילת הדרך היו מספר אולימפיאדות "לא רשמיות" שלא נכללות במניין המסודר של פיד"ה. הראשונה במניין הרשמי היא לונדון, 1927
**איוואן רופט** באנגלית **Ivan Ropet**‏ 1845-1908 היה אדריכל שנחשב כמי שחולל את התחייה הרוסית בארכיטקטורה, הנקראת לפעמים סגנון החבלים על שמו. עבודתו הוכתרה על ידי ולדימיר סטאסוב כ"עתיד האדריכלות שלנו".

ביוגרפיה
--------

גדל במשפחת דודו, רופט למד באקדמיה הקיסרית לאמנויות אצל אלכסיי גורנוסטאייב, חלוץ התחייה הרוסית ואמן בעיצוב גגות אוהלים. יחד עם ויקטור הרטמן, שאף רופט להחיות סגנון אדריכלות לאומי, המבוסס בעיקר על בקתות עץ מקושטות של רוסיה הכפרית.

ביסודו של דבר, המעגל החברתי של רופט הפיץ את אותן תיאוריות של הלאומיות הרומנטית כפי שהפיצו "החמישה" ביחס למוזיקה הרוסית. בין 1874 ל-1880, הם הוציאו סדרה של אלבומים של מוטיבים של אדריכלות רוסית שגרמו ליצירתם להיות ידועה ברחבי רוסיה. רוב יצירותיו היו בעץ. אחת היצירות הבודדות שעדיין קיימות היא האמבטיה באברמצבו.

רופט השתמש באופנה הוויקטוריאנית לירידים בעולם כדי להפיץ את רעיונותיו באירופה. הוא עיצב את הביתנים הרוסיים ביריד העולמי בפריז (1878) ובשיקגו (1893). ברוסיה, הוא היה אחראי על ביתן בתערוכה הפוליטכנית של 1872 במוסקבה וביריד ניז'ני נובגורוד של 1896.

בין העבודות הקבועות יותר המיוחסות לרופט ניתן למנות את בית הדירות באסין בסנט פטרסבורג ואת שגרירות רוסיה בטוקיו.

גלריה
-----

* הביתן ביריד העולמי בפריז 1878הביתן ביריד העולמי בפריז 1878
* בית העירייה בברנאולבית העירייה בברנאול

קישורים חיצוניים
----------------

ויקישיתוף מדיה וקבצים בנושא **איוואן רופט** בוויקישיתוף

הערות שוליים
------------

1. ↑  Directory of the Imperial Academy of Arts 1915, p. 381.
2. ↑  С. Н. Кондаков (1915). *Юбилейный справочник Императорской Академии художеств. 1764-1914* (in Russian). Vol. 2. p. 38

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0003 6770 6190
* LCCN: nr91001348
* ULAN: 500120735
* VIAF: 233347833
* WorldCat: lccn-nr91001348

 |
**מטאטריגון מיקרופוס** (שם מדעי: *Megatrygon microps*) הוא מין של דג סחוס ממשפחת הטריגוניים, המצוי לאורך האזור האינדו-פסיפי שבין הודו לצפון אוסטרליה וצפונה עד הפיליפינים. דג זה הוא המין היחיד בסוגו. המין תואר בידי החוקר הסקוטי נלסון אנננדייל (אנ') ב-1908. עם זאת הסוג עצמו תואר ב-2016.

הטריגון בעל הוא דג פלאגי השוכן בים הפתוח אך גם בשוניות אלמוגים, לגונות ושפכי נהרות שונים בתפוצתו, כמו הגנגס. למעשה טריגון זה הוא חצי-פלגי מאחר שהוא שוכן גם בשוניות עמוקות יחסית וקרירות בהרבה מפני השטח.

טריגון זה מגיע למוטת סנפירים של 2.2 מטרים ואורך כולל של 3.2 מטרים, מה שהופך אותו לגדול ביחס לקרוביו. הוא מאופיין בסנפירי חזה בצורת יהלום והוא בעל זנב ארוך ופחוס, מזוקר מעט מעלה ועליו עוקץ הנושא שורת זיזים. בניגוד לשאר קרוביו הוא בולט יתר לרוחב כשרוחב "כנפיו" ארוך פי 1.4 מאורך הגוף. העיניים שלו קטנות מאוד, מה שהביא לשמו העממי באנגלית: "Smalleye stingray", ומסתיימות עם פתחי הזימים הגדולים מהם בהרבה. הטריגון משריץ טריגונים קטנים המתפתחים ברחם. כמו טריגונים אחרים הוא ניזון מדגים, סרטנים ומסילוניות.

שימורו של טריגון זה קשה להערכה מאחר שהוא נדיר גם באזורי תפוצתו, אך הדבר מוסבר מאחר שהוא נודד במים עמוקים יחסית. לעיתים די רחוקות הם נתפסים כשלל לוואי של דיג מסחרי ובאזרים כמו מוזמביק לעיתים דגים אותם למאכל בצלצלים.

קישורים חיצוניים
----------------

ויקישיתוף מדיה וקבצים בנושא **מטאטריגון מיקרופוס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* FB
* GBIF
 |

* כתבה על המטאטריגון בערוץ נשיונל ג'יאוגרפיק (באנגלית)

הערות שוליים
------------

1. ↑  מטאטריגון מיקרופוס באתר הרשימה האדומה של IUCN
**כוכב הלענה** (באנגלית: **Wormwood**) הוא גרם שמימי המתואר בספר ההתגלות (חזון יוחנן) בברית החדשה. הביטוי מופיע בפרק ח' בספר ההתגלות, כחלק ממסע ההרס שנופל על העולם כחלק מהאפוקליפסה:

> 
> וְהַמַּלְאָךְ הַשְּׁלִישִׁי תָּקַע בַּשּׁוֹפָר וַיִּפֹּל מִן־הַשָּׁמַיִם כּוֹכָב גָּדוֹל בֹּעֵר כַּלַּפִּיד וַיִּפֹּל עַל־שְׁלִישִׁית הַנְּהָרוֹת וְעַל־מַעְיְנוֹת הַמָּיִם׃   
> וְשֵׁם הַכּוֹכָב נִקְרָא לַעֲנָה וַתְּהִי שְׁלִישִׁית הַמַּיִם לְלַעֲנָה וְרַבִּים מִבְּנֵי אָדָם מֵתוּ מִן־הַמַּיִם כִּי מָרִים הֵם׃
> 
> 
> 
> — הברית החדשה, חזון יוחנן, פרק ח', פסוקים 10–11
>

פירוש
-----

בספר ההתגלות מסופר כי אלוהים מזמן אליו שבעה מלאכים עם שופרות בידם. לאחר שנשמעת תקיעת השופר הראשונה, ברד, אש ודם יורדים על הארץ, ושליש משטחו, עציו וכל הירק מתכלים. כשנשמעת תקיעת השופר השנייה, הרים בוערים נופלים אל תוך הים, ושליש מהמים הופכים לדם ושליש מהדגה ומהספינות נהרסות. כשנשמעת תקיעת השופר השלישית, נופל כוכב הלענה על שליש מהמעיינות והנהרות, מרעיל אותם ואת האנשים ששתו מהם.

יש פרשנים מייחסים את כוכב הלענה למטאורואיד שיפגע בכדור הארץ באחרית הימים ויגרום לאסון סביבתי. אחרים רואים ב"כוכב לענה" כמטאפורה, המסמלת את המרירות (תכונה המיוחסת לצמח הלענה) שתיפול על האנשים לאחר נפילתו.
פרשנים אחרים טוענים שמדובר בנבואה שכבר התרחשה בעבר. יש הרואים בפלישת צבאו של אטילה ההוני כהתגשמותה. אחרים טענו שאסון צ'רנוביל הוא התגשמות הנבואה.

בתרבות הפופולרית
----------------

הסופר הפולני צ'סלב מילוש פרסם ספר שירים הנקרא כוכב הלענה, אשר תורגם לעברית על ידי דוד וינפלד.

בספרו של ק. ס. לואיס, מכתבי סקרוטייפ (The Screwtape Letters) נקראת בשם Wormwood אחת הדמויות הראשיות – שד מתלמד, אשר הוצב בתפקיד מפתה של בן אנוש בתקופת מלחמת העולם הראשונה.

להקת המטאל הגותי טריסטניה כתבה שיר אפוקליפטי בשם "Wormwood" המופיע באלבומה השלישי World of Glass. השיר נפתח בציטוט בלטינית מספר חזון יחנן המופיע בתחילת ערך זה.

קישורים חיצוניים
----------------

ויקישיתוף מדיה וקבצים בנושא **כוכב הלענה** בוויקישיתוף
דיאגרמת גלים המציגה מטה-סטביליות ברכיב סנכרון (synchronizer), שבו אותות עוברים בין שני תחומי שעון (clock domain). במקרה הגרוע ביותר, כתלות בתזמון, המצב המטסטבילי ב-Ds יכול להתפשט ל-Dout, ודרך הלוגיקה בהמשך להתפשט לשאר המערכת, ולגרום להתנהגות לא מוגדרת ולא עקבית.
**מטה-סטביליות בתחום האלקטרוניקה** היא היכולת של מערכת אלקטרונית דיגיטלית להישאר במשך זמן בלתי מוגבל (לא חסום) בשיווי משקל לא יציב או במצב מטסטבילי (יציב למחצה). במעגלים לוגיים דיגיטליים, אות דיגיטלי נדרש להיות בגבולות מתח או זרם מסוימים כדי לייצג רמה לוגית '0' או '1' לצורך פעולת מעגל נכונה; אם האות נמצא בטווח ביניים אסור תיתכן התנהגות שגויה בשערים לוגיים שהאות מופעל עליהם. במצבים מטה-סטביליים, ייתכן שהמעגל לא יוכל להתייצב ברמה לוגית '0' או '1' יציבה בתוך הזמן הנדרש לפעולת מעגל תקינה. כתוצאה מכך, המעגל יכול לפעול בדרכים בלתי צפויות, ועלול להוביל לכשל במערכת, המכונה לעיתים "glitch". מטה-סטביליות היא מקרה פרטי של פרדוקס חמורו של בורידן.

מצבים מטה-יציבים הם מאפיינים אינהרנטיים של מערכות דיגיטליות אסינכרוניות, ושל מערכות עם יותר מאות שעון עצמאי אחד. במערכות א-סינכרוניות בתזמון עצמי, פסיקות מתוכננות לאפשר למערכת להמשיך רק לאחר שהמטה-סטביליות נפתרה, ולכן המטה-סטביליות היא מצב רגיל ולא מצב שגיאה. במערכות סינכרוניות עם כניסות א-סינכרוניות, מוסיפים רכיבי סנכרון (synchronizers) על מנת להקטין את ההסתברות לכשל בסנכרון לרמה מקובלת. ניתן להימנע ממצבים מטה-סטביליים במערכות סינכרוניות לחלוטין כאשר הכניסה עומדת בדרישות התזמון של הדלגלגים.

ראו גם
------

* ממיר מאנלוגי לדיגיטלי
* חמורו של בורידן

הערות שוליים
------------

1. ↑  
Thomas J. Chaney and Charles E. Molnar (באפריל 1973). "Anomalous Behavior of Synchronizer and Arbiter Circuits" (PDF). *IEEE Transactions on Computers*. **C-22** (4): 421–422. doi:10.1109/T-C.1973.223730. ISSN 0018-9340. `{{cite journal}}`:  (עזרה)
2. ↑  Chaney, Thomas J. "My Work on All Things Metastable OR Me and My Glitch" (PDF). אורכב מ-המקור (PDF) ב-8 בדצמבר 2015. נבדק ב-5 בנובמבר 2015. `{{cite web}}`:  (עזרה)
3. ↑  
John Bainbridge (2002). *Asynchronous system-on-chip interconnect*. Springer. p. 18. ISBN 978-1-85233-598-4.
4. ↑  Chaney, Thomas J. ""Reprint of Technical Memorandum No. 10, "The Glitch Phenomenon" (1966)"".Washington University St. Louis, MO
פירוש נוסף ערך זה עוסק באצטדיון בייסבול בעיר יוקוהמה. אם התכוונתם לאצטדיון כדורגל בעיר יוקוהמה, ראו האצטדיון הבינלאומי יוקוהמה.

**אצטדיון יוקוהמה** (ביפנית: **横浜スタジアム**) הוא אצטדיון הממוקם בעיר יוקוהמה שביפן. האצטדיון נפתח בשנת 1978 ויכול להכיל כ-30,000 איש.

האצטדיון משמש בעיקר לתחרויות בייסבול והוא משמש כאולם הבית לקבוצת הבייסבול של יוקוהמה בליגת הבייסבול היפנית. האצטדיון אירח את תחרויות הבייסבול והסופטבול באולימפיאדת טוקיו (2020). האצטדיון אירח גם מספר משחקי פוטבול אוסטרלי ומספר מופעי מוזיקה.

הופעות מוזיקה
-------------

אצטדיון יוקהמה אירח מספר רב של אמנים בינלאומיים.

ב-2 באוגוסט 1981 הופיעו באצטדיון להקת הרוק האמריקאית להקת סנטנה.

מייקל ג'קסון הופיע באצטדיון 5 פעמים כחלק מסיבוב ההופעות שלו Bad. כל הכרטיסים לחמשת המופעים נמכרו וסך הכל כ-240,000 איש (כ-48,000 איש בממוצע להופעה) באו לצפות בג'קסון באצטדיון יוקוהמה, המספר הגדול ביותר של צופים שבאו לצפות בזמר יחיד באצטדיון יוקוהמה. ההופעות שלו התקיימו בחודשי ספטמבר ואוקטובר של שנת 1987. אחד מהמופעים שלו באצטדיון הוקלט ושוחרר בקלטת VHS בשם: Michael Jackson Live in Japan.

טינה טרנר הופיעה באצטדיון 4 פעמים במהלך חודש מרץ 1988.

מדונה הופיעה באצטדיון שלוש פעמים כחלק מסיבוב ההופעות שלה Blond Ambition World Tour בחודש אפריל של שנת 1990, אחד מן המופעים שלה באצטדיון הוסרט ולאחר מכן הופצו בלייזרדיסק ובקלטות VHS בשם: Blond Ambition – Japan Tour 90.

אולימפיאדת טוקיו 2020
---------------------

אצטדיון יוקוהמה, מבט מבחוץ
האצטדיון אירח את תחרויות הבייסבול והסופטבול באולימפיאדת טוקיו. זאת לאחר שבאולימפיאדת לונדון ואולימפיאדת ריו הענפים הללו לא שוחקו.

לאחר שהוכרז שהאצטדיון יארח את האולימפיאדה החלו העבודות לקראת שיפוץ האצטדיון. העבודות, שהחלו בנובמבר 2017 מיד לאחר סיום עונת הבייסבול ביפן הסתיימו בפברואר 2020 עלו ליפן 8.5 מיליארד ין יפני. במהלך השיפוצים הורחבו יציעי האולם בעוד כ-6,000 מקומות כך שהאולם מכיל 35,000 איש.

קישורים חיצוניים
----------------

ויקישיתוף מדיה וקבצים בנושא **אצטדיון יוקוהמה** בוויקישיתוף
* אתר האינטרנט הרשמי של אצטדיון יוקוהמה (ביפנית)

| אתרי אולימפיאדת טוקיו (2020) |
| --- |
| אתרים מרכזיים בטוקיו | האצטדיון האולימפי • הגימנסיון של מטרופולין טוקיו • הפורום הבינלאומי • טוקיו דום • אולם הספורט הלאומי יויוגי • ניפון בודוקאן • ריוגוקו קוקוגיקן |
| מטרופולין טוקיו | אצטדיון טוקיו • מועדון קנטרי • אצטדיון יוקוהמה • קוליסאום ארייאקה • ארייאקה ארנה • מרכז ההתעמלות האולימפי • מרכז הספורט מים טוקיו • פולו מים ארנה טוקיו |
| אצטדיוני כדורגל | אצטדיון טוקיו • האצטדיון הבין-לאומי יוקוהמה • סאפורו דום • האצטדיון האולימפי • סאיטימה 2002 • אצטדיון מאייגי |


|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: 6ed7e3dc-1754-49cf-938f-aa4efcd31374

 |
**הודא עזרא איברהים נונו** (בערבית: **هدى عزرا نونو**; נולדה ב-7 בספטמבר 1964) היא אשת עסקים, פוליטיקאית, ודיפלומטית יהודיה-בחריינית. כיהנה כשגרירת בחריין בארצות הברית בין יולי 2008 לסוף 2013 ובמקביל כשגרירת בחריין בקנדה מיוני 2009.

קורות חיים
----------

נונו היא בת למשפחה יהודית שהיגרה מעיראק לבחריין בתחילת המאה ה-20 (בבחריין גרים עשרות יהודים שהיגרו מעיראק ומתימן). אביה וסבה עסקו בבנקאות ובחלפנות כספים.

נונו היא בעלת תואר ראשון בחשבונאות מאוניברסיטת העיר לונדון ותואר שני במנהל עסקים. היא עבדה בחברת מחשבים גדולה, וכיהנה כמנכ"לית ארגון פיקוח על זכויות האדם בבחריין. בסוף 2006 מונתה על ידי מלך בחריין חמד בן עיסא אאל ח'ליפה כחברה במועצת השורה (הפרלמנט הבחרייני), כאשר חברת הפרלמנט אליס סמעאן מונתה לתפקיד סגנית יושב ראש הפרלמנט. בפרלמנט הבחרייני מכהנים 80 חברים, מחציתם ממונים על ידי המלך ומחציתם על ידי האזרחים. ביולי 2008 התמנתה נונו לשגרירת ארצה בארצות הברית, השגרירה היהודייה הראשונה ממדינה ערבית, והאישה הבחריינית הראשונה שמונתה לתפקיד שגריר בארצות הברית.

חיים אישיים
-----------

נונו נשואה לסלמן אידאפאר, יהודי בריטי שהכירה במהלך לימודיה, ואם לשני בנים. בנוסף לכך היא קרובת משפחתו של איברהים דאוד נונו, אשר כיהן, החל משנת 2000, ובמשך שתי קדנציות, כחבר הפרלמנט הבחרייני.

קישורים חיצוניים
----------------

ויקישיתוף מדיה וקבצים בנושא **הודא עזרא נונו** בוויקישיתוף
* כתבה ב"וושינגטון פוסט", 19.12.2008
* דיווח על מינויה של נונו לשגרירה בארצות הברית, מברק מ-2008 באתר ויקיליקס (באנגלית)
* ג'קי חוגי, בחריין: יהודייה תכהן בפרלמנט, nrg
* יוני מנדל, בחריין: יהודיה תכהן בפרלמנט, וואלה!
* ד"ר ירון פרידמן, המדינה הערבית שגינתה בחריפות את הפיגוע, באתר ynet ב-20 בנובמבר 2014
* השגרירה שמפתיעה כל ערב שבת עם תמונה אחרת, באתר בחדרי חרדים.

הערות שוליים
------------

1. ↑  Bahrain's Next Ambassador in Washington, www.washingtoninstitute.org
2. ↑  Duin, Julia (2012-05-26). "Bahrain protests have complicated job for Houda Nonoo, first Jewish ambassador from an Arab nation". *Washington Post* (באנגלית אמריקאית). ISSN 0190-8286. נבדק ב-2018-02-25.
3. ↑  Mozgovaya, Natasha (2011-03-14). "Meet Houda Ezra Ebrahim Nonoo, Bahrain's Jewish U.S. Ambassador". *Haaretz* (באנגלית). נבדק ב-2018-02-25.
**אצטדיון ליודסקי ורט** (בסלובנית: **Stadion Ljudski vrt**; מילולית: אצטדיון גן העם) הוא אצטדיון כדורגל במריבור שבסלובניה ומכיל 12,702 מקומות ישיבה. האצטדיון משמש את קבוצת הכדורגל מריבור ואת נבחרת סלובניה.

היסטוריה
--------

האצטדיון ממוקם באזור בו היה בית קברות עד לשנות ה-20 של המאה ה-20, אז האזור עבר שדרוג. האצטדיון נפתח בשנת 1952 ושימש את קבוצת ברניק מריבור במשך 8 שנים עד שהקבוצה התפרקה בשנת 1960. שנה לאחר מכן הוקמה מריבור שמאז הקמתה משחקת את משחקי הביתיים באצטדיון.

ב-8 ביולי 1973 נערך משחק במסגרת פלייאוף העלייה לליגת העל היוגוסלבית נגד פרולטר זרניאנין בו נכחו באצטדיון 20,000 צופים, כמות שיא של צופים באצטדיון שלא נשברה עד היום. החל משנת 1994 האצטדיון התחיל לארח משחקים של נבחרת סלובניה. גן העם אירח גמר גביע סלובני כלשהו יותר מגל אצטדיון אחר בסלובניה: 6 פעמים את גמר הגביע הסלובני ו-4 פעמים את הסופר קאפ הסלובני.

בשנת 2012 האצטדיון נבחר לארח כמה ממשחקי אליפות אירופה בכדורגל עד גיל 17.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **אצטדיון ליודסקי ורט** |

* דף האצטדיון באתר הרשמי של מריבור
**גרמופון** (אנגלית: **Gramophone**) הוא כתב עת למוזיקה קלאסית וג'אז היוצא לאור בבריטניה מאז 1923. כתב העת, היוצא בהוצאת היימרקט מדיה, מוקדש בעיקר לסקירת הקלטות ומעניק מדי שנה את פרס גרמופון בקטגוריות שונות. כותרת המשנה המפורסמת שלו טוענת שהוא "מגזין המוזיקה הקלאסית הטוב בעולם" (The world's best classical music magazine). בשנת 1997 עלה אתר האינטרנט של המגזין.

המגזין מפיק גם את הספר The Gramophone Jazz Good CD Guide - מדריך להקלטות ג'אז ושלושה מכותביו עומדים מאחורי ה-The Penguin Guide to Recorded Classical Music - מדריך הקלטות המוזיקה הקלאסית השנתי של הוצאת ספרי פינגווין הנחשב למוביל ולמקיף ביותר בתחום ונקרא "התנ"ך של עולם ההקלטות הקלאסיות".

מבקרי כתב העת טוענים כי הוא מוטה להעדפת מלחינים ומבצעים בריטים, בעל זיקה לחברות התקליטים הגדולות (בעיקר EMI) ומעדיף מוזיקה של "אמצע הדרך" ונרתע מאוונגרד.

קישורים חיצוניים
----------------

* אתר האינטרנט הרשמי של גרמופון
* גרמופון, ברשת החברתית טוויטר
* ארכיון כתבות
* "New contender in the battle of the upper shelves"

הערות שוליים
------------

1. ↑  ריאיון עם העורכים

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987010857244805171
* BnF: cb122702610 (data)
* GND: 4221690-4
* LCCN: n88268109
* MusicBrainz: 845112f9-a260-4fbf-933f-c9188d9cd3ea
* SUDOC: 078152747
* VIAF: 202064330
* WorldCat: viaf-202064330

 |
רישום ללא כותרת מאת מירית כהן, אוסף גלריה גורדון.
תמונה זו מוצגת בוויקיפדיה בשימוש הוגן.  
נשמח להחליפה בתמונה חופשית.
**מירית כהן** (1945 - 3 במאי 1990) הייתה אמנית ישראלית ילידת רוסיה. כהן ידועה ברישומיה האקספרסיביים המאופיינים בשרבוטים.

ביוגרפיה
--------

כהן נולדה ברוסיה בשנת 1945 בשם "מניה מלכה" כבת השנייה למשפחה סוציאליסטית וציונית. אביה, חיים כהן, היה יהודי-פולני יליד לודז', שברח בתקופת מלחמת העולם השנייה לרוסיה, שם הכיר את אמא רבקה. לאחר המלחמה היגרה המשפחה לארץ ישראל באוניה איטלקית אולם באי האוניה גורשו, על ידי שלטון המנדט הבריטי למחנה מעצר למהגרים בקפריסין. ב-1948, לאחר הקמת מדינת ישראל, עלתה המשפחה והתיישבה מעברת פרדס רוזנבלום (לימים גבעת שמואל).

בשנת 1956 נשלחה כהן ללמוד בכפר מסריק בשל מצוקה כלכלית. בשנת 1958 זכה ציור שיצרה בתחרות ציור לבני נוער ביפן. לאחר שלוש שנים שבה כהן להתגורר בבית הוריה והחלה ללמוד בתיכון בעיר בני ברק. בתקופה זו הייתה פעילה במסגרת תנועת הנוער הקומוניסטית בפתח תקווה. את שנותיה האחרונות בתיכון למדה בתיכון חדש בתל אביב בזכות מלגה שקבלה.

לאחר שירותה הצבאי עבדה כהן כפקידה במכון הישראלי ליצוא, במחלקת טקסטיל ואופנה. היא נרשמה ללימודי תיאטרון ב"בית צבי", אולם בשנת 1966 החלה ללמוד ב"בית הספר הגבוה לציור בתל אביב" (לימים בית הספר קלישר) אצל אריה מרגושילסקי. בשנת 1968 למדה ב"מכון אבני" אצל יחזקאל שטרייכמן ובשנת 1969 נרשמה ללימודים ב"בית המדרש הממלכתי למורי ציור ואמנות" ("המדרשה"), ששכנה אז בבית הסתדרות המורים בתל אביב. בין בני כיתתה הייתה האמנית מיכל נאמן.

בשנת 1972 הציגה תערוכת יחיד הראשונה ב"גלריה דוגית" בתל אביב. בשנים הבאות הציגה מבחר תערוכות בגלריות בתל אביב, ירושלים ועוד. בשנת 1974 רכש יונה פישר עבודות שלה לאוסף מוזיאון ישראל.

בהשפעת LSD חוותה התקף פסיכוטי ואושפזה במרכז הרפואי לבריאות הנפש אברבנאל.

באביב שנת 1975 זכתה כהן מלגת לימודים מטעם קרן התרבות אמריקה ישראל. בזכות מלגה זו למדה בין השנים 1975–1977 בבית הספר לאמנות ויזואלית (School of Visual Arts) בניו יורק. מאז התגוררה בארצות הברית. בתחילת שנות השמונים נישאה למיכאל דיסנט, אולם נישואים אלו פורקו בשנת 1982. בשנת 1990 התאבדה כהן בקפיצה מבניין בניו יורק. היא נקברה בבית הקברות היהודי בקווינס.

עבודותיה האקספרסיביות של כהן נמצאות באוספים שונים ביניהם אוסף הגלריה הלאומית לאמנות בוושינגטון די. סי. אוסף בנו כלב, אוסף ארטורו שוורץ במוזיאון ישראל, אוסף מוזיאון תל אביב לאמנות ועוד.

לימודים
-------

* 1964-1967 - בית הספר הגבוה לציור בתל אביב, תל אביב-יפו
* 1968 - מכון אבני, תל אביב-יפו
* 1969-1971 - בית המדרש הממלכתי למורי ציור ואמנות, תל אביב-יפו
* 1975-1977 - בית הספר לאמנות ויזואלית, ניו יורק, ארצות הברית.

קישורים חיצוניים
----------------

* מירית כהן, באתר מרכז המידע לאמנות ישראלית, מוזיאון ישראל
* מירית כהן באתר גלריה גורדון
* דליה קרפל, למה שכחנו את האמנית מירית כהן?, באתר הארץ, 24 באפריל 2011
* ביוגרפיה ורשימת תערוכות של הציירת מירית כהן באתר Art Pane

|  |  |
| --- | --- |
| בקרת זהויות עריכת הנתון בוויקינתונים | 
* ICIA: 279786
* NLI: 987007259861405171
* GND: 120619229
* ISNI: 0000 0000 6680 3667
* LCCN: n99036534
* RKD: 259818
* SNAC: w60605v5
* ULAN: 500483267
* VIAF: 13143138
* WorldCat: lccn-n99036534

 |
**מירלה גל** (נולדה ב-1958) היא מנהלת ישראלית, כיהנה כמנכ"לית ויצו, מנכ"לית המשרד לקליטת העלייה, סוכנת ומנהלת מחלקה במוסד למודיעין ולתפקידים מיוחדים.

ביוגרפיה
--------

גל נולדה וגדלה בתל אביב, הוריה היו ניצולי שואה שהעפילו לארץ ישראל ב-1947. אמה, טובה גרנות, עבדה במשרד החוץ והייתה מראשוני העובדים במוסד. גל שירתה בצה"ל כקצינת ח"ן בחיל האוויר. לאחר שחרורה למדה לתואר ראשון בחוג לספרות אנגלית באוניברסיטת תל אביב.

ב-1980 גויסה לארגון המוסד, תחילה מילאה תפקידים מנהלתיים, ולאחר מספר חודשים התנדבה לקורס מבצעי אותו עברה בהצלחה. מאז השתתפה במבצעים רבים מחוץ לגבולות המדינה. שימשה כראש ענף באגף "צומת", עברה לאגף "תבל" המופקד על הקשרים המודיעיניים והדיפלומטיים בו שירתה כראש השלוחה בפריז בשנים 1997 עד 1999, במסגרת זו נאלצה להתמודד עם השלכות תפיסת סוכני המוסד במהלך פעילות מבצעית בשווייץ ב-1998, גל הייתה מעורבת במאמצים לשחרור הסוכן שנותר במאסר בשווייץ ולהקטנת הנזק בעקבות הפרשה. לאחר שובה לישראל ניהלה מבצע גדול בתחום סיכול פעילות חבלנית עוינת. ב-2001 מונתה למנהלת המחלקה באגף תבל, האחראית לקשר עם סוכנויות המודיעין האמריקאיות. ב-2003 פרשה מהשירות במוסד.

עם פרישתה, מונתה במאי 2003, על ידי ציפי לבני, חברת ילדותה, שכיהנה באותה עת כשרת הקליטה, למנכ"לית המשרד. כיהנה בתפקיד עד ספטמבר 2006.

בשנים 2007–2008 שימשה כסמנכ"לית משאבי האנוש בחברת אפריקה ישראל להשקעות. בשנים 2008 עד 2010 כיהנה כיו"ר עמותת פידל לחינוך ושילוב חברתי של יוצאי אתיופיה. ביוני 2010 מונתה למנכ"לית ויצו וכיהנה בתפקיד עד יולי 2012. היא ממייסדי תנועת עורו, לקידום שינוי סדר היום האזרחי בישראל.

גל ליוותה את לבני במערכת הבחירות לכנסת השמונה עשרה, הייתה ממקימי המטה שלה ושובצה במקום ה-92 ברשימת קדימה. לקראת הבחירות לכנסת התשע עשרה שובצה במקום ה-24 ברשימת התנועה.

גל נשואה לעורך הדין דרור גל ואם לשני ילדים.

קישורים חיצוניים
----------------

* יעל ולצר, ‏"יכולתי להיות ראש המוסד", באתר גלובס, 1 במרץ 2011
* מינוי מנכ"לית לויצו העולמית
* אלי ברדנשטיין, מהמוסד למשרד, באתר nrg‏, 1 באוקטובר 2005
* השתיקה יפה להן - נשים במודיעין, **מבט מל"מ** 51, פברואר 2008, עמ' 4

הערות שוליים
------------

1. ↑  רשימת מועמדי קדימה באתר המכון הישראלי לדמוקרטיה
2. ↑  רשימת מועמדי התנועה באתר ועדת הבחירות המרכזית

| מנכ"לי משרד העלייה והקליטה |
| --- |
| 

|  |
| --- |
| יהושע שי • חיים אבינועם • יוסף גבע • הלל אשכנזי • מנחם שרמן • עזריאל ולדמן • אלי ארצי • מאיר שמיר (שטיינמץ) • יוסי קוצ'יק • אהרון לפידות • ראובן מרחב • אפרים כהן • שלומית כנען • בוריס מפציר • רונן פלוט • מירלה גל • ארז חלפון • דמיטרי אפרצב • עודד פורר • חביב קצב • אלכס קושניר • חביב קצב • רונן כהן • דגנית סנקר-לנגה |

 |
**אצטדיון לויטה** (ובשמו המלא "**אצטדיון עירוני כפר סבא על שם יאיר לויטה**"), הוא אצטדיון כדורגל הממוקם בעיר כפר סבא, ומשמש כמגרשן הביתי של הפועל כפר סבא ובית"ר כפר סבא. האצטדיון ממוקם ברחוב בן יהודה במזרח העיר, בסמוך לאזור התעשייה ופארק כפר סבא, ומכיל כ-5,800 מקומות ישיבה. עם עלייתה של הפועל כפר סבא לליגת העל בשנת 2019 לא אושר האצטדיון לליגה הבכירה, והיא משחקת באופן זמני באצטדיון המושבה בפתח תקווה.

היסטוריה
--------

תכנונים לבניית האצטדיון החלו בשנת 1966, עת שיחקה הפועל כפר סבא במגרש הפרדסים ברחוב טשרניחובסקי בעיר, בסמוך לבית החולים מאיר. מספר שנים לאחר מכן אישרה העירייה את התוכנית לבנייתו. בניית האצטדיון נדחתה בשל קשיים בגיוס ממון להקמתו. חומות האצטדיון הוקמו בשנת 1976, ובניית היציעים החלה כשלוש שנים לאחר מכן. לאחר זמן מה הופסקו העבודות למספר שנים בשל קשיים תקציביים, ובנייתו הסתיימה בשנת 1986.

האצטדיון נחנך ב-11 באוקטובר 1986 במשחק ליגה בין הפועל כפר סבא לבין הפועל תל אביב שהסתיים בתוצאה 0-0. ב-26 באוקטובר נכבש השער הראשון באצטדיון על ידי שחקנה של הפועל כפר סבא, מאיר נזהר, אשר כבש בניצחונה של קבוצתו בתוצאה 0–2 על מכבי נתניה. שיא הצופים באצטדיון נקבע ב-18 באפריל 1987 כש-9,000 צופים חזו בניצחונה של בית"ר ירושלים, שזכתה באותה העונה באליפות המדינה, על הפועל כפר סבא בתוצאה 2–3. 2,000 מן הצופים שחזו במשחק הועברו לסוללת עפר בצדו המזרחי של המגרש לאחר שהיציע המערבי התמלא לחלוטין.

בשנת 2000 הוחלט לקרוא לאצטדיון על שמו של יאיר לויטה, אשר היה במשך 30 שנים יושב ראש הפועל כפר סבא. בצעירותו שימש לויטה, בין היתר, בתור שוערה של הפועל ומכבי כפר סבא.

בשנת 2006 הסתיימו שיפוצים נרחבים באזור האצטדיון שכללו בניית מגרש חניה מסודר בתחום האצטדיון, שיפור דרכי ההגעה אליו ושיפוץ חדרי ההלבשה וחדרי השופטים. בסמוך לשערי הכניסה לאצטדיון ממוקמת חנות המזכרות של אוהדי הקבוצה.

בעונת 2009/2010 ערכה הפועל רעננה את משחקיה הביתיים באצטדיון, לאחר שמגרשה הביתי לא עמד בתקנים של ליגת העל.

בעונת 2019/2020 עברה הפועל כפר סבא לאצטדיון המושבה בפתח תקווה, לאחר שעלתה לליגת העל ואצטדיון לויטה לא אושר לליגה הבכירה.

מבנה האצטדיון
-------------

* שערים 2–3: שערי הקבוצה הביתית הכוללים גם חלק עליון ותחתון ואת תא הכבוד, סך הכול 3,900 מקומות.
* שער 4: שער קבוצת האורחים בו יש חלק עליון וחלק תחתון המכילים כ-1,900 מקומות.

קישורים חיצוניים
----------------

ויקישיתוף מדיה וקבצים בנושא **אצטדיון לויטה** בוויקישיתוף
* משה מרקוס, 35 שנה לאיצטדיון לויטה בכפר סבא: בונובוניירה בטעם רע (מאוד), באתר mynet‏ כפר סבא, 8 באוקטובר 2021

הערות שוליים
------------

1. 1 2 3  משה מרקוס, יום הולדת לבונבוניירה: 30 לאצטדיון לויטה, באתר ynet, 11 באוקטובר 2016
2. ↑  כדורגל ישראלי באצטדיון אירופאי, מעריב, 12 באוקטובר 1986
3. ↑  זינוק יפה של מייקל לפסגה, מעריב, 26 באוקטובר 1986

| אצטדיוני הליגה הלאומית בכדורגל |
| --- |
| 

|  |
| --- |
| בלומפילד, תל אביב • רמת גן, רמת גן • אצטדיון השלום, אום אל-פחם • הברפלד, ראשון לציון • לויטה, כפר סבא  עירוני קריית שמונה, קריית שמונה • טוטו עכו, עכו • גרין, נוף הגליל • גרונדמן, רמת השרון • עירוני נס ציונה, נס ציונה • עירוני לוד, לוד • עירוני עפולה, עפולה |

 |
**היחס הפלסטי** (באנגלית: **plastic ratio**), **המספר הפלסטי** ( **plastic number**) או **הקבוע הפלסטי** (**plastic constant**) הוא המספר האי-רציונלי **...1.324717957**.

היחס הפלסטי מסומן באות היוונית *ρ* או באות \psi .
היחס הוא אחד הפתרונות של המשוואה ממעלה שלישית

{\displaystyle x^{3}=x+1\,.}
היחס הוא אחד משלושת פתרונות המשוואה, והיחיד שהוא מספר ממשי:

  

{\displaystyle \psi ={\frac {{\sqrt[{3}]{108+12{\sqrt {69}}}}+{\sqrt[{3}]{108-12{\sqrt {69}}}}}{6}}\,\approx 1.324718...}

תכונות מתמטיות
--------------

היחס הפלסטי שווה לשורש החוזר

{\displaystyle \psi ={\sqrt[{3}]{1+{\sqrt[{3}]{1+{\sqrt[{3}]{1+\cdots }}}}}}\,.}
### תכונות בסדרות שלמים

המספר הפלסטי הוא המספר אליו שואף היחס בין שני איברים עוקבים בסדרת פאדובן (...1,1,1,2,2,3,4,5,7,9,12,16,21,28,37,49) 

ובסדרת פרין
(,...0,2,3,2,5,5,7,10,12,17,22,29,39), ובכך הוא מקביל ליחס הזהב בסדרת פיבונאצ'י ובסדרות מקבילות.

בסדרת פרין כל איבר {\displaystyle P\left(n\right)\ }, החל מהאיבר העשירי בערך, שואף ליחס הפלסטי בחזקת מספרו הסידורי של האיבר בסדרה:

{\displaystyle P\left(n\right)\approx {\psi ^{n}}}
כך למשל היחס הפלסטי בחזקת 16 קרוב מאוד לאיבר ה-16 בסדרת פרין, שערכו 90. בתכונה זו מזכיר היחס הפלסטי את תכונתו של יחס הזהב, שחזקות שלו הן קירוב טוב לסדרת מספרי לוקאס.

היחס הוא פתרון גם של המשוואה

  

{\displaystyle \psi ^{5}=\psi ^{2}+\psi +1}

היסטוריה
--------

הנזיר ההולנדי האנס ואן דר לאן (Hans van der Laan) הוא שנתן ליחס הפלסטי את שמו ב-1928, אך הראשון שחקר את תכונותיו היה הצרפתי ז'ראר קורדונייה (Gérard Cordonnier) (1907-1977),ב-1924. ואן דר לאן (1904-1991), שהיה גם ארכיטקט, התייחס בעיקר לתכונותיו האסתטיות של המספר, וטען כי היחס, או הקירוב שלו, 4/3, הוא אחת מאמות המידה לתפיסה של גודלם השונה של עצמים תלת־ממדיים.

קישורים חיצוניים
----------------

ויקישיתוף מדיה וקבצים בנושא **היחס הפלסטי** בוויקישיתוף
* אתר קרן ואן דר לאן
* היחס הפלסטי, באתר MathWorld (באנגלית)
* סדרת הספרות של היחס הפלסטי באתר OEIS – האנציקלופדיה המקוונת לסדרות של מספרים שלמים

| מספרים אי-רציונליים נודעים |
| --- |
| מספרים אלגבריים | 2√ • 3√ • יחס הזהב 𝜑 • יחס הכסף δ*Ag* •  היחס הפלסטי 𝜌 |  |
| מספרים טרנסצנדנטיים | בסיס הלוגריתם הטבעי 𝑒 • פאי 𝜋 • קבוע גאוס • קבוע אומגה Ω • קבוע ליוביל |
| מספרים אי-רציונליים, שלא ידוע האם הםאלגבריים או טרנסצנדנטיים | קבוע אפרי (3)ζ • קבוע ארדש-בורוויין |
| טריגונומטריה | קבועים טריגונומטריים מדויקים |